Diari Oficial de la Generalitat Valenciana


Sumari del DOGV 2482, del 03-04-1995 (1995/834317)

RESOLUCIÓ de 12 de desembre de 1994, de la Direcció General de Treball, per la qual es disposa el Registre i Publicació del Conveni Col·lectiu de l'Empresa Especial Man 22, SL.
--------------------------------------------------------------------------------------------------------------------------------------------------------------------------------

### Dades del document

Número de DOGV
:   2482

Data del DOGV
:   03-04-1995

Secció del DOGV
:   ALTRES DISPOSICIONS

Número del document
:   1995/834317


Data del document
:   12-12-1994

Organisme emissor
:   Conselleria de Treball i Afers Socials

Tipus de document
:   Resolució

RESOLUCIó de 12 de desembre de 1994, de la Direcció General de Treball, per la qual es disposa el Registre i Publicació del Conveni Col·lectiu de l'Empresa Especial Man 22, SL.   
Vist el text articulat del Conveni Col·lectiu de Treball de l'Empresa Especial Man 22, SL, subscrit el dia 9 de novembre de 1994, d'una part per la representació de l'Empresa i d'altra en representació dels treballadors, pel Comité d'Empresa, presentat davant la Direcció General de Treball en data 30 de novembre d'enguany, i d'acord amb el que disposa en l'article 90, apartats 2 i 3 de la Llei 8/1980, de 10 de març, Estatut dels Treballadors, i en el RD 1.040/1981, de 22 de maig, sobre Registre i Dipòsit dels Convenis Col·lectius de Treball, aquesta Direcció General de Treball, d'acord amb les competències transferides a la Generalitat Valenciana segons el RD 4.105/1982, de 29 de desembre.  
ACORDA:  
Primer  
Ordenar-ne la inscripció en el Registre de Convenis Col·lectius de Treball d'aquesta Direcció General, amb notificació a la comissió negociadora, i dipòsit del text original del conveni.  
Segon  
Disposar-ne la publicació en el Diari Oficial de la Generalitat Valenciana.  
València, 12 de desembre de 1994.- El director general de Treball: Eduard Montesinos i Chilet.  
Conveni col·lectiu Especial Man 22, SL  
CAPíTOL PRIMER  
Article primer. àmbit d'aplicació  
Aquest conveni col·lectiu suposa un plus a la regulació de les relacions laborals entre els treballadors i l'empresa Especial Man 22, SL.  
Aquest conveni col·lectiu, fent ús de l'article vuité, u, de la Llei 11/1994, de 19 de maig i per acord entre l'empresa i els representants dels treballadors, declara expressament de no aplicació el règim salarial establert en el Conveni Col·lectiu Nacional per a les Empreses de Seguretat de 1994, publicat en el Butlletí Oficial de l'Estat de 4 de maig de 1994, perquè la seua aplicació danyaria l'estabilitat econòmica de l'empresa i, per tant, el manteniment, tant del nivell d'ocupació com de l'activitat actual.  
Article segon. àmbit temporal  
L'entrada en vigor d'aquest conveni serà l'endemà de la firma, independentment de la data de publicació en el diari oficial que s'estime pertinent i les condicions es fixen per a quatre anys, a partir de la seua entrada en vigor. Anualment s'incrementaran les taules salarials en el IPC previst pel Govern per a l'esmentat any.  
Les modificacions laborals que s'introduesquen com a conseqüència de l'aplicació d'aquest conveni seran de caràcter irretroactiu.  
Qualssevol de les parts podrà sol·licitar a l'altra la revisió del conveni, amb un preavís almenys amb un mes d'antelació al venciment.  
Article tercer. àmbit personal  
Aquest conveni regirà per a tots els treballadors, siga la que siga la categoria professional, que presten serveis en l'empresa Especial Man 22, SL.  
Article quart. Compensació, absorció i garantia ad personam.  
Les condicions contingudes en aquest conveni col·lectius són compensables i absorbibles respecte a les que regien anteriorment, estimades en conjunt i còmput anual.  
CAPíTOL SEGON  
Classificació del personal  
Article cinqué. Classificació professional  
La classificació del personal consignada en aquest conveni (taula annex I) és merament enunciativa i per tant no suposa l'obligació de tenir ocupades totes les places.  
Si cal la creació de categories no existents en aquest conveni, s'hi seguirà les establertes en el conveni nacional, sense perjudici de la retribució que estime convenient l'empresa i els representants dels treballadors, sempre en equivalència amb la taula salarial adoptada en aquest conveni d'empresa.  
Article sisé. Polivalència funcional  
Sense perjudici del que estableix l'article anterior, la direcció de l'empresa podrà acordar la polivalència funcional dels treballadors a fi de millorar l'organització del treball i es produirà l'equiparació a la categoria segons les funcions que resulten prevalents.  
Article seté. Formació  
Ateses les característiques especials que concorren en l'activitat de l'empresa i a fi de mantenir permanentment capacitats els treballadors per al responsable i correcte compliment de les obligacions del servei, tot el personal de l'empresa estarà obligat a assistir als cursos, pràctiques d'ensinistrament i a la resta d'activitats formatives de caràcter professional que la direcció estime convenient, fora o dins de la jornada laboral.  
CAPíTOL PRIMER  
Jornada de treball  
Article vuité. Jornada de treball  
La jornada de treball serà de 1.809 hores anuals, prestada de dilluns a diumenge i amb els descansos que establesca la Llei i la seua distribució mensual escaurà a la direcció de l'empresa, d'acord amb les seues necessitats i respectant sempre la legislació laboral aplicable.  
Sense perjudici del que estableix el paràgraf anterior, es pacta una jornada diària màxima de 16 hores, respectant-hi sempre que entre el final d'una jornada i el començament d'una altra hi haurà com a mínim 13 hores.  
CAPíTOL QUART  
Retribucions  
Article nové. Retribucions  
Les retribucions del personal comprés en l'àmbit d'aplicació d'aquest conveni estaran constituïdes pel salari global que inclou tots els conceptes salarials i en tot moment corresponent a la jornada de treball, incloent-hi els treballs nocturns.  
El pagament del salari s'efectuarà per mesos vençuts i es farà efectiu el cinqué dia del mes següent i, si era festiu, el posterior hàbil.  
Article deu. Estructura salarial  
L'estructura salarial que tindran les retribucions des de l'entrada en vigor d'aquest conveni serà la següent:  
a) Sou base.  
b) Complements:  
1. Personals:  
 Antiguitat.  
2. De llocs de treball:  
Perillositat.  
Plus de responsable d'equip de vigilància.  
3. Quantitat o qualitat de treball:  
Hores extraordinàries.  
4. De venciment superior al mes:  
Gratificació de nadal.  
Gratificació d'estiu.  
5. Indemnitzacions o complements:  
Plus de distància i transport.  
Plus de manteniment de vestuari.  
Article onze. Sou base  
S'entendrà per tal la retribució corresponent en cadascuna de les categories professionals a una activitat normal durant la jornada de treball fixada en aquest conveni. El sou base s'entendrà sempre referit a la jornada legal establerta en aquest conveni. Si per un acord particular de l'empresa amb els seus operaris, es treballa la jornada amb horari restringit, el sou base serà divisible per hores i es pagarà el que escaiga.  
Article dotze. Complement de lloc de treball  
a) Perillositat: el personal operatiu i de comandament intermedi que, per l'especial comesa de les seues funcions, estiga obligat per disposició legal a dur una arma de foc, percebrà mensualment el complement salarial assenyalat en l'annex I d'aquest conveni. Aquest plus no es meritarà en els serveis prestats sense l'arma reglamentària.  
El plus de perillositat s'entendrà sempre referit a la jornada legal establerta en aquest conveni. Si per un acord particular de l'empresa amb els seus operaris es treballara la jornada amb horari restringit, el plus de perillositat serà divisible per hores i es pagarà el que escaiga.  
b) Plus de responsable d'equip de vigilància: es pagarà al treballador que, a més de realitzar les tasques pròpies de la seua categoria, desenvolupa una tasca de coordinació distribuint el treball i indicant com es realitza, redactant les notes oportunes, atenent les anomalies o incidències que es produesquen en els serveis en absència de l'inspector o d'altre cap, tenint la responsabilitat d'un equip de persones. El personal que exercesca funcions de responsable d'equip percebrà per tal concepte un plus de 5.000 pessetes pels mesos treballats sense que se'n produesca la meritació durant el mes de vacances.  
Article tretze. Complements d'indemnització o suplements.  
a) Plus de distància i de transport: s'estableix com a compensació de les despeses i dels mitjans de transport dins de la localitat, així com des del domicili als centres de treball i el regrés. La seua quantia, en còmput anual i redistribuïda en onze pagues, s'estableix en la columna corresponent en l'annex salarial.  
El plus de distància i transport s'entendrà sempre referit a la jornada legal establerta en aquest conveni. Si per un acord particular de l'empresa amb els seus operaris es treballara la jornada amb horari restringit, el plus de distància i transport serà divisible per hores i es pagarà la que escaiga.  
b) Plus de manteniment de vestuari: s'estableix com a compensació de les despeses que obligatòriament aniran a càrrec del treballador, personal-operatiu, per neteja i conservació del vestuari, calcer, corretjam i la resta de peses que componen el seu uniforme i es considerarà a aquest efecte com a indemnització per desgast d'estris i de ferramentes. La seua quantia, en còmput anual i redistribuïda en onze pagues, s'estableix en la columna corresponent en l'annex salarial.  
El plus de manteniment de vestuari s'entendrà sempre referit a la jornada legal establerta en aquest conveni. Per un acord particular de l'empresa amb els seus operaris, es treballarà la jornada amb horari restringit, el plus de manteniment de vestuari serà divisible per hores i es pagarà el que escaiga.  
Article catorze. Antiguitat  
Tots els treballadors gaudiran, a més del sou, d'augments per anys de servei, que consistiran en triennis del 5% sobre el salari base de la seua categoria, amb el límit màxim del 25% sobre el salari base.  
El paràgraf anterior no produirà efectes en aquells treballadors que hauran estat contractats després de l'entrada en vigor d'aquest conveni i es pacta expressament la supressió d'aquest plus.  
Article quinze. Gratificacions extraordinàries  
El personal comprés en aquest conveni tindrà dret a percebre dues gratificacions extraordinàries, les quals s'abonaran prorratejades mensualment i ho seran sobre el salari base més l'antiguitat, si escau.  
Article setze. Vacances  
Les vacances anuals seran d'un import igual al del salari base més l'antiguitat, si escau.  
Article disset. Treball nocturn  
El treball nocturn no meritarà un plus per ell mateix, ja que ha estat tinguda en compte aquesta circumstància a l'hora d'establir el salari base.  
Article divuit. Hores extraordinàries  
Tindran la consideració d'hores extraordinàries les que excedesquen de 1.809 hores anuals, amb els màxims que n'estipule la legislació vigent i el seu import serà igual a l'establert en les taules salarials adjuntes per categoria i es calcularà sobre la columna de salari base més antiguitat, sense tenir en compte la resta dels conceptes salarials o extrasalarials.  
Les hores extraordinàries podran ser compensades amb períodes de descans en el moment en què, per l'organització de l'empresa, es puguen gaudir.  
Article dinou. Bestretes  
El treballador tindrà dret a rebre bestretes a compte, pel treball ja realitzat, sense que puga excedir del 90% de l'import del seu salari meritat, amb la justificació prèvia de la necessitat.  
Article vint. Plus de compra de vestuari  
El personal operatiu que per la comesa de la funció estiga obligat a utilitzar uniforme, percebrà aquest plus mensualment i distribuït en 12 pagues, per fer front a la compra i renovació de l'uniforme. L'import del plus que es percebrà és de 1.750 PTA/mes.  
Tot treballador pertanyent a les categories del grup de personal operatiu tindrà dret a la meritació d'aquest plus, excepte un pacte particular contrari.  
Les característiques de l'uniforme s'aprovaran mitjançant un acord entre l'empresa i el comité d'empresa, sempre d'acord amb la legislació vigent en cada moment sobre la uniformitat del personal pertanyent a empreses de seguretat i en concret a les normes emeses pel Ministeri d'Interior.  
Per un acord entre l'empresa i el comité d'empresa es podrà obligar als treballadors a la substitució del seu uniforme quan les circumstàncies així ho aconsellen.  
L'empresa autoritzarà els establiments on els treballadors puguen comprar l'uniforme, perquè aquests posseeixen el reglamentari.  
El plus de compra de vestuari s'entendrà sempre referit a la jornada legal establerta en aquest conveni. Si per un acord particular de l'empresa amb els seus operaris es treballa la jornada amb horari restringit, el plus de compra de vestuari serà divisible per hores i es pagarà el que escaiga.  
CAPíTOL CINQUÉ  
Ingressos  
Article vint-i-u. Reconeixement mèdic  
El personal de l'empresa estarà obligat a sotmetre's a la iniciació de la prestació a examen mèdic, i també sempre que l'empresa, el comité de seguretat i higiene o, si no n'hi ha, els representants dels treballadors ho estimen oportú, quan circumstàncies especials i/o específiques així ho aconsellen.  
CAPíTOL SISÉ  
Contracte per a obra o servei determinat  
Article vint-i-dos. Contracte per a obra o servei determinat  
Aquest contracte s'especificarà atenent a les característiques del servei contractat, fonament de la relació laboral que sorgesca i no a altres possibles relacions comercials que existesquen o que pogueren existir entre l'empresa arrendadora i l'arrendatària.  
Article vint-i-tres. Causes d'extinció del contracte per a obra o servei determinat  
Sense perjudici del que estableixen els articles 15 del Conveni Col·lectiu Nacional i 2 del Reial Decret 2.104/1984, i en virtut de l'article primer, tres de la Llei 11/1994, aquesta classe de contracte estarà determinat per tots aquells elements que individualitzen el servei i per això seran causes que en produesquen l'acabament i, per tant, la del contracte de treball, entre altres i sense constituir numerus clausus les següents:  
1. La modificació del nombre de treballadors adscrits al servei.  
2. La petició per part del client de la realització de tasques pròpies de l'àmbit de seguretat i que el treballador no puga prestar per falta de coneixements.  
3. Canvi substancial en l'horari de servei.  
4. Atés que en aquesta classe de contracte la vinculació del treballador al servei determinat és ineludible, es considerarà com a causa d'extinció del contracte laboral la petició per part del client, sempre amb causa justificada i per escrit, de substituir el treballador afecte al servei amb l'advertiment que la no realització d'aquesta finalitzaria la relació comercial entre ambdues empreses.  
5. No adaptació al lloc de treball durant el període de prova, sempre que el treballador no haja prestat serveis en aquest centre anteriorment.  
En conclusió, s'estableix que tindrà lloc l'acabament de l'arrendament de servei quan s'introduesquen o quan s'extingesquen elements en la relació comercial entre ambdues empreses que no existien en el moment de signar-se l'esmentat contracte, sempre que no es puguen considerar simples resolucions parcials del contracte primitiu.  
A l'efecte d'aclarir el paràgraf anterior, l'acabament de l'obra o del servei determinat coincidirà amb la cancel·lació per qualsevol causa del contracte mercantil que origine l'esmentat servei, vinculant-se a aquest la relació laboral.  
Article vint-i-quatre. Resolucions parcials dels contractes d'arrendament de serveis  
A l'efecte de l'article anterior, s'entendrà resolució parcial del contracte d'arrendament de serveis sols en el cas que es produesca una reducció en l'horari consignat en aquest i totes les altres possibles modificacions comportaran una extinció del servei arrendat.  
Article vint-i-cinc. Especial disponibilitat dels treballadors contractats per obra o servei determinat  
Els treballadors contractats sota aquesta modalitat sols desenvoluparan el seu treball en el servei que constituesca l'objecte de la contractació, encara que podran prestar serveis en altres centres de treball quan es donen circumstàncies inesperades o urgents, que per les mateixes característiques del sector, impossibiliten legalment la contractació d'un nou treballador i sempre durant el temps imprescindible per a això.  
Es consideraran com a circumstàncies inesperades o urgents, a títol d'exemple, les següents:  
1. Substitució urgent d'un company en el servei per causa de baixa per malaltia o accident.  
2. Modificacions o ampliacions dels serveis ja contractats per Especial Man 22, SL, quan no puga ser possible una nova contractació laboral per atendre l'esmentat servei.  
3. La realització d'un nou servei per part d'Especial Man 22, SL, quan no puga ser possible una nova contractació laboral.  
4. Supòsits en què un treballador exercesca el seu dret al gaudi de llicències, durant el temps estrictament necessari.  
I en definitiva, en tots aquells supòsits on l'empresa estiga impossibilitada legalment per a la contractació d'un nou treballador.  
CAPíTOL SETÉ  
Faltes i sancions  
Article vint-i-sis. Faltes de personal  
Les accions o omissions punibles en què incórreguen els treballadors es classificaran atenent la seua importància, reincidències i intencions; en lleus, greus i molt greus.  
En l'aplicació de les sancions es tindrà en compte i es valoraran les circumstàncies personals del treballador, el seu nivell cultural, la transcendència del dany, el grau de reiteració o reincidència.  
Article vint-i-set.   
Són faltes lleus  
1. Fins a quatre faltes de puntualitat, amb un retard superior a cinc minuts i inferior a 15, dins del període d'un mes.  
2. Abandonar el lloc de treball sense causa justificada o el servei un breu temps durant la jornada. Si es causarà com a conseqüència d'aquest abandonament un perjudici de consideració a l'empresa, companys de treball, clients o personal d'aquest o que fóra causa d'accident, la falta podrà revestir la consideració de greu o de molt greu.  
3. No notificar, prèviament, l'absència al treball i no justificar, dins de les 24 hores següents, tret que es prove la impossibilitat d'haver-ho fet, la raó que la va motivar.  
4. Les faltes d'atenció i distraccions en la realització del treball o en la cura i conservació de les màquines, útils, armes, ferramentes, instal·lacions pròpies dels clients. Quan l'incompliment de l'anterior origine conseqüències de gravetat en la realització del servei, la falta es podrà reputar de greu o molt greu.  
5. La desobediència de les ordre de servei, i també la desobediència als comandaments, tot això, en matèria lleu.  
6. Les faltes de respecte i de consideració en matèria lleu als subordinats, companys, comandaments i públic, i també la discussió amb els comandaments dins de la jornada de treball i usar paraules malsonants i indecoroses amb aquests.  
7. La falta d'endreçament i neteja personal i dels uniformes, equips, armes, etc., de manera ocasional.  
8. No comunicar a l'empresa els canvis de residència i de domicili i les altres circumstàncies que afecten la seua activitat laboral.  
9. No atendre el públic amb la correcció i diligència degudes. Excedir-se en les seues atribucions o entremetre's en els serveis peculiars d'altre treballador, quan el cas no constituesca falta greu.  
Article vint-i-vuit  
Són faltes greus:  
1. Cometre dues faltes lleus en el període d'un trimestre, excepte en la puntualitat, encara que siguen de distinta naturalesa, sempre que hi haguera una sanció comunicada per escrit.  
2. Més de quatre faltes de puntualitat en l'assistència al treball en el període d'un mes superior als 10 minuts o fins a quatre faltes superiors a 15 minuts cada una d'elles.  
3. La falta d'assistència al treball d'un dia en el període d'un mes sense causa justificada. Serà molt greu si de resultes de l'absència es causara un greu perjudici a l'empresa.  
4. La desobediència greu als superiors en matèria de treball i la replica descortés a companys, comandaments o públic. Si implica un trencament manifest a la disciplina o se'n deriva un perjudici notori per a l'empresa, companys de treball o públic, es reputarà de molt greu.  
5. La suplantació de la personalitat d'un company en fitxar o signar, se sancionarà tant al que fitxa com a un altre com a aquest darrer.  
6. La voluntària disminució de l'activitat habitual i la negligència i desídia en el treball que afecte la bona marxa del servei.  
7. La simulació de malaltia o d'accident i no lliurar la notificació de baixa oficial dins de les 48 hores següents a l'emissió d'aquest, tret que es prove la impossibilitat de fer-ho.  
8. La utilització de temps, uniformes, materials, útils, armes o màquines en qüestions alienes al treball o en benefici propi.  
9. L'ús, sense estar de servei, de les insígnies del càrrec o l'ostentació innecessària d'aquest.  
10. Fer desaparéixer uniformes i segells, tant de l'empresa com dels seus clients, i també causar accidents per dol, negligència o imprudència inexcusable.  
11. Dur els registres, la documentació, els quaderns o qualsevol classe d'anotacions oficials i d'escrits que reglamentàriament han de tenir, sense les formalitats degudes i amb comesa de faltes que, per la seua gravetat o transcendència, meresquen un especial correctiu. I si tinguera una especial rellevància, tindran la consideració de molt greu.  
Article vint-i-nou  
Són faltes molt greus:  
1. La reincidència en la comissió de faltes greus en el període de sis mesos, encara que siguen de distinta naturalesa, sempre que no s'hi haguera produït una sanció.  
2. Més de 12 faltes no justificades de puntualitat, comeses en el període de sis mesos o de 30 en un any, encara que hagen estat sancionades independentment.  
3. Tres o més faltes injustificades al treball en el període d'un mes, més de sis en el període de quatre mesos o més de dotze en el període d'un any, sempre que hagen estat sancionats independentment  
4. La falsedat, deslleialtat, el frau, l'abús de confiança el furt o robatori, tant a companys de treball com a l'empresa o a tercers relacionats amb el servei durant l'exercici de les seues tasques o fora d'elles.  
5. Fer desaparéixer, inutilitzar, causar desperfectes en armes, màquines, instal·lacions, edificis, béns, documents, etc., tant de l'empresa com de clients d'aquesta, i també causar accidents per dol, negligència o imprudència inexcusable.  
6. Realitzar treball pel seu compte o pel d'altri estant en situació d'incapacitat laboral transitòria, i també realitzar manipulacions o falsedat per prolongar aquesta situació.  
7. La continuada i habitual falta d'endreçament i neteja, de tal índole que produesca queixes justificades de comandaments, companys de treball o tercers.  
8. L'embriaguesa provada, vestint l'uniforme.  
9. La violació del secret de correspondència o de documents de l'empresa o de les persones en els locals i instal·lacions de les quals es realitze la prestació dels serveis i no guardar la deguda discreció o el natura sigil dels afers i dels serveis en què, per la missió de la seua comesa, n'hagen d'estar assabentats.  
10. Els mals tractes de paraula o d'obra, o falta greu de respecte i consideració a als seus superiors, companys, personal al seu càrrec o familiars d'aquests, i també a les persones als ens locals i instal·lacions de les quals realitza la seua activitat i als empleats d'aquestes si n'hi haguera.  
11. La participació directa o indirecta en la comissió d'un delicte qualificat com a tal en les lleis penals i la retirada del títol o de la llicència d'armes per als vigilants jurats.  
12. L'abandonament del treball en llocs de responsabilitat una vegada presa la possessió d'aquests i la inhibició o passivitat en la seua prestació.  
13. La disminució voluntària i continuada del rendiment.  
14. Causar baralles i bregues amb els seus companys de treball o amb les persones o empleats per als quals presten serveis.  
15. La comissió d'actes immorals en el lloc de treball o en els locals de l'empresa, dins de la jornada laboral.  
16. L'abús d'autoritat.  
17. La competència il·lícita per dedicar-se dins o fora de la jornada laboral al desenvolupament pel seu compte d'idèntica activitat que l'empresa o per dedicar-se a ocupacions particulars que estiguen en clara incompatibilitat amb el servei.  
18. Fer ús de les armes, si no és en defensa pròpia i en els casos previstos per les lleis i disposicions vigents.  
19. Iniciar o continuar qualsevol discussió, rivalitat, pretesa superioritat, exigències en la forma de prestar els serveis, etc., amb funcionaris de la policia.  
20. Lliurar-se a jocs i distraccions greus, tot això durant de la jornada de treball i dins d'aquesta.  
21. Exigir o demanar pels seus serveis una remuneració o premis a tercers, qualsevol que siga la forma o el pretext perquè s'utilitze la donació.  
22. La imprudència en acte de servei. Si implicara un risc d'accident per a si o per a companys o personal i públic, o perill d'avaries per a les instal·lacions.  
Article trenta. Sancions  
1. Per falta lleu:  
a) Amonestació verbal.  
b) Amonestació escrita.  
2. Per falta greu:  
a) Amonestació pública.  
b) Suspensió de sou i feina d'un a 15 dies.  
c) Inhabilitació per a l'ascens durant un any.  
3. Per falta molt greu:  
a) Suspensió de sou i feina de 16 dies a dos mesos.  
b) Inhabilitació per a l'ascens durant tres anys.  
c) Acomiadament.  
Per procedir a la imposició de les anterior sancions se seguirà el que disposa la legislació vigent.  
Article trenta-u. Prescripció  
La facultat de les empreses per imposar sancions, que caldrà exercitar sempre per escrit llevat de l'amonestació verbal, de la qual haurà d'acusar recepció i signar com a assabentat la sanció o, en el seu lloc, dos testimonis, en cas de negar-s'hi; prescriurà en les faltes lleus als 10 dies, en les greus als 20 dies i en les molt greus als 60 dies, a partir de la data en què l'empresa conegué la seua comissió i, en tot cas, als sis mesos de la comesa.  
Article trenta-dos. Abús d'autoritat  
Tots els treballador podran comunicar per escrit a través de la representació dels treballadors a la direcció de cada empresa dels actes que suposen un abús d'autoritat dels seus caps. Rebut l'escrit, la direcció obrirà l'oportú expedient en el termini de cinc dies. En cas contrari, els representants dels treballadors hauran de formular la denúncia escaient en les delegacions de Treball.